**ELŐTERJESZTÉS**

**Szombathely Megyei Jogú Város Közgyűlésének 2021. szeptember 30-i ülésére**

**Javaslat ingatlanokkal kapcsolatos döntések meghozatalára**

1. **Javaslat önkormányzati tulajdonú ingatlan értékesítésére kiírt pályázati felhívás elfogadására**

Tájékoztatom a Tisztelt Közgyűlést, hogy vételi szándék érkezett Önkormányzatunkhoz a szombathelyi 2008/11 hrsz.-ú, 4000 m² alapterületű, Söptei úti kivett telephely megnevezésű ingatlan vonatkozásában.

A földrészlet Szombathely MJV Közgyűlésének *Szombathely Megyei Jogú Város Helyi Építési Szabályzatáról, valamint Szabályozási Tervének jóváhagyásáról* szóló 30/2006. (IX. 7.) önkormányzati rendelete (továbbiakban: HÉSZ) értelmében „Gip – gazdasági egyéb ipari terület” besorolású, mely terület-felhasználási egységre az országos településrendezési és építési követelményekről szóló 253/1997. (XII. 20.) Korm. rendelet 20. §-ban, valamint a HÉSZ 13.§-ban foglalt előírások vonatkoznak. Az ingatlan beépítési módja szabadonálló, a maximális beépítési mérték 50 %, az építménymagasság 12,5 m, a minimális telekméret 2000 m². Területén megvalósíthatók kereskedelmi és szolgáltató épületek is.

Az ingatlan északnyugati, a közforgalmi vasút üzemi területével szomszédos része beültetési kötelezettség jelöléssel lehatárolt, melyen a meglévő, kialakult fás növényzet jellegében megtartandó, az nem bontható meg. Ezen a telekterületen épület és 20 m²-nél nagyobb építmény, műtárgy nem helyezhető el.

A város északi területén fekvő telek gépkocsival könnyen megközelíthető, közműellátása a földrészlet előtt húzódó vezetékekről biztosítható. Az ingatlan fejleszthető, hasznosítása

hosszútávon funkcióváltás nélkül lehetséges. Az ingatlan nyugati része a közforgalmi vasútvonalhoz tartozó 50 méter széles védősávba tartozik, mely területen építményt elhelyezni csak a vasúti szakhatóság engedélyével lehet. Az ingatlan szomszédos a GYSEV 2004/3 hrsz.-ú ingatlanával, amelyen található egy – szintén a GYSEV tulajdonában lévő, bérbe adott – raktárépület, melynek jobb első sarka az Önkormányzat telkére átnyúlik.

Az ingatlan forgalmi értékét a Heckenast Ingatlanközvetítő és Forgalmazó Kft. 35.094.000 Ft,- + ÁFA összegben határozta meg. Az értékbecslés az előterjesztés 1. számú melléklete.

Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet (továbbiakban: Vagyonrendelet) Versenyeztetési Szabályzatának 7. pontja szerint a pályázatra szóló felhívást a Vagyonrendeletben meghatározott tulajdonosi jogok gyakorlója írja ki. A Vagyonrendelet 8. § (1) bekezdés c) pontja rögzíti, hogy a forgalomképes önkormányzati vagyon tekintetében a 35 millió forint egyedi forgalmi értéket elérő vagy azt meghaladó ingatlan esetében a tulajdonosi jogokat a Közgyűlés gyakorolja.

Javaslom, hogy a Tisztelt Közgyűlés a szombathelyi 2008/11 hrsz.-ú ingatlant emelje be a 2021. évi vagyonkoncepció keretében értékesítendő ingatlanok közé, illetve döntsön annak nyilvános liciteljárás útján történő értékesítéséről 35.094.000 Ft,- + ÁFA vételáron, és hatalmazzon fel a 2. sz. melléklet szerinti pályázati felhívás kiírására.

1. **Javaslat utakkal kapcsolatos döntések meghozatalára**
2. **Javaslat állami tulajdonú utak (01226/1 hrsz. és 01226/16 hrsz.) önkormányzati tulajdonba vételére**

A Magyar Közút Nonprofit Zrt. megkeresésében jelezte Önkormányzatunk felé, hogy a Magyar Állam tulajdonában és a társaság vagyonkezelésében lévő szombathelyi 01226/1 hrsz.-ú és 01226/16 hrsz.-ú kivett közutaknak (ténylegesen a 3. számú térképmellékleten jelölt mezőgazdasági utak) a közúti közlekedésről szóló 1988. évi I. törvény 33. § (1) bekezdés bb) alpontja értelmében a törvény erejénél fogva a helyi önkormányzat kezelésébe kellene tartozniuk, ezért az ingatlan-nyilvántartási állapot rendezése érdekében a tulajdonátadást megállapodás-kötéssel kívánják rendezni. A helyi közutak átadás-átvételi eljárása során az útügyi hatóság közreműködése nem szükséges, hiszen az ingatlan-nyilvántartási megjelölés a tényleges állapothoz, funkcióhoz igazodik, az átminősítés nem indokolt. Az ingatlanok per-, igény- és tehermentesek.

Javaslom a Tisztelt Közgyűlésnek, hogy támogassa a szombathelyi 01226/1 hrsz.-ú és 01226/16 hrsz.-ú ingatlanok térítésmentes önkormányzati tulajdonba vételét az 1988. évi I. törvény 33. § (1) bekezdés bb) alpontja alapján, és hatalmazza fel a polgármestert az átadás-átvételhez szükséges megállapodások aláírására.

1. **Javaslat önkormányzati tulajdonú út (10599 hrsz.) állami tulajdonba adására**

A Magyar Közút Nonprofit Zrt. arról tájékoztatta Önkormányzatunkat, hogy a szombathelyi 10599 hrsz.-ú ingatlan (Temesvár utca) az Önkormányzat tulajdonában és a Magyar Közút Nonprofit Zrt. közútkezelésében áll. Az ingatlan egy helyrajzi számon belül tartalmazza az országos közúti területet és a járdát.

A közúti közlekedésről szóló 1988. évi I. törvény 9. § (2) bekezdés b) pontja szerint – többek között – a járdák, gyalogutak fenntartásáról a helyi önkormányzat gondoskodik, míg a 32. § (6) bekezdése értelmében az állami tulajdonban lévő országos közutak vagyonkezelője a Magyar Közút Nonprofit Zrt.

Az ingatlan országos közút részének leválasztása, és állami tulajdonba adása adminisztratív elmaradás, ezért javaslom a Tisztelt Közgyűlésnek a Temesvár utca járdáinak – telekalakítással – önálló helyrajzi számokon történő kialakítását, illetve önkormányzati kezelésbe vételét, valamint a fennmaradó közút terület térítésmentes állami tulajdonba adását, és hatalmazza fel a polgármestert az átadás-átvételhez szükséges megállapodások aláírására.

1. **Javaslat önkormányzati tulajdonú út (10811/47 hrsz.) állami tulajdonba adására**

Tájékoztatom a Tisztelt Közgyűlést, hogy Önkormányzatunkhoz vételi szándékkal kapcsolatos megkeresés érkezett az önkormányzat tulajdonában álló szombathelyi 10811/12 hrsz.-ú, „kert” művelési ágú földrészletre vonatkozóan.

A telek elidegenítése lehetőségének vizsgálata közben megállapítottuk, hogy a szóban forgó ingatlanon, valamint az attól nyugatra eső földrészleteken a 8707. számú úttal közös körforgalmi csomópont déli bevezető részéig a 86. számú Rédics-Szombathely-Mosonmagyaróvár másodrendű főút úgy halad keresztül, hogy a főút nyomvonala nincs kiszabályozva.

A KIRA Közlekedési Információs Rendszer és Adatbázisban fellelhető információk szerint a tárgyi útrészletet a Magyar Közút Nonprofit Kft. kezeli (Vas Megyei Igazgatóság), ugyanakkor a földhivatali adatok alapján a 86-os főút ezen szakasza „nem létezik”, a területen kivett beépítetlen terület, valamint kert és rét művelési ágú ingatlanok találhatók, kialakított közúti közterület nem.

Önkormányzatunk megkeresésére a Magyar Közút Nkft. azt a tájékoztatást adta, hogy a jelzett országos közúti szakasz által elfoglalt ingatlanrész jogállása az útépítés során nem került rendezésre, ezért a tulajdonunkban nyilvántartott területek ténylegesen országos közúttá vált részének telekosztással történő kialakítását követő térítésmentes állami tulajdonba adására van szükség.

A közúti közlekedésről szóló 1988. évi I. törvény 32. § (3a) bekezdése alapján, ha a közlekedési hatóság önkormányzati tulajdonú ingatlanon megépített utat országos közúttá minősít vagy akként helyez forgalomba, az érintett ingatlan tulajdonosa és országos közút esetén a magyar állam képviseletében eljáró szerv a közút tulajdonjogának átruházására köteles megállapodást kötni, és köteles azt átadni és átvenni. Az átruházásra ingyenesen, könyv szerinti értéken kerül sor.

Fentiek alapján javaslom a Tisztelt Közgyűlésnek a 86-os számú főút szóban forgó szakaszának – a 10811/12 hrsz.-ú ingatlan telekosztásával – önálló helyrajzi számon történő kialakítását, valamint ezt követően az előterjesztés 4. számú mellékletét képező változási vázrajz szerint létrejövő 10811/47 hrsz.-ú országos közút térítésmentes állami tulajdonba adását, és hatalmazza fel a polgármestert az átadás-átvételhez szükséges megállapodások aláírására.

1. **Javaslat állami tulajdonú ingatlan (7276/1 hrsz.) önkormányzati tulajdonba vételére**

Tájékoztatom a Tisztelt Közgyűlést, hogy 2019-ben az Aptive Service Hungary Kft. a szombathelyi 7276 hrsz.-ú, kivett beépítetlen terület megnevezésű ingatlan egy részén történő új parkolók kialakítása érdekében Önkormányzatunk segítségét, közbenjárását kérte. A várakozóhelyek építése iránti igény a megnövekedett dolgozói létszám és a közlekedési szokások megváltozása miatt merült fel.

A szóban forgó földrészlet *Szombathely Megyei Jogú Város Helyi Építési Szabályzatáról, valamint Szabályozási Tervének jóváhagyásáról* szóló 30/2006. (IX. 7.) számú önkormányzati rendeletének 1. mellékletét képező szabályozási terv értelmében kifejezetten telken belüli új parkolók kialakítására szolgáló terület, ezért - a területrész esetleges térítésmentes önkormányzati tulajdonba adására vonatkozó eljárásrenddel kapcsolatos tájékoztatás kérése érdekében - Önkormányzatunk megkereste a tulajdonos Magyar Állam tulajdonosi jogait gyakorló Magyar Nemzeti Vagyonkezelő Zrt.-t, valamint a vagyonkezelő Magyar Közút Nonprofit Zrt.-t.

Az MNV Zrt. válaszlevelében jelezte, hogy a tulajdonjog átruházására abban az esetben lát elvi lehetőséget, amennyiben az ingatlan nem szükséges a vagyonkezelő feladatainak ellátásához.

A Magyar Közúttól kapott tájékoztatás szerint a 7276 hrsz.-ú, 8541 m² nagyságú földrészlet nagy része rendeltetése szerint nem szükséges a közútkezelői alapfeladatok ellátásához. Ez a terület természetben közműsáv, ezáltal kizárólag helyi érdekeket szolgál. Mivel az ingatlanon található a Zanati úti MOL üzemanyagtöltő-állomás lehajtó ága, valamint a körforgalom kis része, így a tervezett parkolók kialakításával érintett területrész átadása csak az ingatlan megosztása után képzelhető el.

A Varga Geodézia Kft. által VG-31/2020. számon készített, és a Vas Megyei Kormányhivatal által 7445/377/2020. számon záradékolt változási vázrajzban foglaltakkal a Magyar Közút egyetértett, és a parkoló építése céljára jelölt, a telekosztás után kialakuló 7276/1 hrsz.-ú, 4265 m² nagyságú kivett beépítetlen terület megnevezésű ingatlan térítésmentes önkormányzati tulajdonba adását támogatta, mivel ezen terület nem képezi az országos közúthálózat részét, és közútkezelői alapfeladatainak ellátásához nem szükséges.

A nemzeti vagyonról szóló 2011. évi CXCVI. törvény (továbbiakban: Nvtv.) 13. §-a, valamint az állami vagyonról szóló 2007. évi CVI. törvény 36. § (2) bekezdés c) pontja alapján az állami vagyon tulajdonjoga ingyenesen átruházható helyi önkormányzat javára törvényben vagy törvény felhatalmazása alapján kiadott jogszabályban foglalt feladatai elősegítése érdekében.

A parkolók kialakításával az önkormányzat Magyarország helyi önkormányzatairól szóló 2011. évi CLXXXIX. törvény 13. § (1) bekezdés 1. pontjában meghatározott településfejlesztés és településrendezés közfeladat-ellátásnak, mint helyben biztosítható közfeladatok körében ellátandó helyi önkormányzati feladatnak tenne eleget, mivel a település szempontjából kiemelten fontos közlekedési helyzet javulna a város ipari zónájában.

Az ingyenes önkormányzati tulajdonba adással kapcsolatban a Közgyűlés döntésének az állami vagyonnal való gazdálkodásról szóló 254/2007. (X.4.) Korm. rendelet (továbbiakban: Vhr.) 50. § (2) bekezdésének megfelelőség érdekében az alábbiakat kell tartalmaznia:

a) a tulajdonba adásra vonatkozó igényt, megjelölve a felhasználási célt, valamint a segítendő feladatot és az azt előíró jogszabályi rendelkezést,

b) a kezdeményező nyilatkozatát arról, hogy vállalja a tulajdonba adás érdekében felmerülő költségek megtérítését.

Tájékoztatom a Tisztelt Közgyűlést, hogy – kérelmünk pozitív elbírálása esetén – az Nvtv. 13. § (4) bekezdésében foglaltak értelmében az ingyenesen tulajdonba adott ingatlant az Önkormányzat a tulajdonjog megszerzésétől számított 15 évig nem idegenítheti el, és a juttatás céljának megfelelően köteles hasznosítani.

Fentiek alapján javaslom a Tisztelt Közgyűlésnek, hogy kezdeményezze az előterjesztés 5. számú mellékletét képező változási vázrajz szerint létrejövő 7276/1 hrsz.-ú kivett beépítetlen terület térítésmentes önkormányzati tulajdonba adását, és hatalmazza fel a polgármestert az igénybejelentés megtételére, valamint az átadás-átvételhez szükséges egyéb jognyilatkozatok, költségek viseléséről szóló nyilatkozat aláírására.

1. **Javaslat a szombathelyi 4686 hrsz.-ú ingatlan egy részének forgalomképessé nyilvánítására**

Tájékoztatom a Tisztelt Közgyűlést, hogy a szombathelyi 4687/3 hrsz.-ú ingatlan tulajdonosa vételi szándékát jelezte a szomszédos, 4686 hrsz.-ú, kivett közpark megnevezésű földrészlet szabályozási vonallal leválasztott részére.

A 4686 hrsz.-ú ingatlanra Szombathely MJV Közgyűlésének *Szombathely Megyei Jogú Város Helyi Építési Szabályzatáról, valamint Szabályozási Tervének jóváhagyásáról* szóló 30/2006. (IX. 7.) számú önkormányzati rendeletének (továbbiakban: HÉSZ) előírásai vonatkoznak. A HÉSZ 1. számú mellékletét képező szabályozási tervi szándék szerint a közterület északnyugati183 m² nagyságú – övezethatárral leválasztott - részét telekhatár-rendezéssel a 4687/3 hrsz.-ú beépítetlen területhez lehet csatolni.

*A nemzeti vagyonról* szóló 2011. évi CXCVI. törvény 3. § 3. pontja, 5. § (3) bekezdés b) pontja, valamint 6. § (1) bekezdése értelmében az önkormányzat tulajdonában álló parkok az önkormányzat forgalomképtelen nemzeti vagyonába tartoznak.

Szombathely MJV Közgyűlésének *Szombathely Megyei Jogú Város Önkormányzata vagyonáról* szóló 40/2014. (XII. 23.) önkormányzati rendelete 2. § (7)-(8) bekezdései alapján az ingatlan vagy ingatlanrész forgalomképtelensége megszűnik, ha a helyi építési szabályzattal nem ellentétes telekrendezési szándék alapján lefolytatott telekalakítási eljárásban hozott jogerős határozat alapján az ingatlan közterület rendeltetése megszűnik. Az ingatlant vagy ingatlanrészt a telekalakítási határozat alapján kialakult megnevezése vagy rendeltetése szerint korlátozottan forgalomképes vagy üzleti vagyonba kell átsorolni.

A forgalomképtelen törzsvagyon átsorolásáról a telekalakítási eljárás lefolytatását megelőzően a Közgyűlés dönt.

Javaslom, hogy a Tisztelt Közgyűlés a Vagyonrendelet 2. § (7)-(8) bekezdése szerint Szombathely Megyei Jogú Város Önkormányzata tulajdonát képező szombathelyi 4686 hrsz.-ú kivett közpark ingatlannak a szombathelyi 4687/3 hrsz.-ú földrészlethez csatolandó – a szabályozási tervi szándéknak megfelelően elkészített változási vázrajz szerinti – részét sorolja át a forgalomképes vagyon körébe, mivel az közfeladat ellátását nem szolgálja, és az ingatlanrész átcsatolása nem befolyásolja a közpark funkció fenntartását.

A telekhatár-rendezés változási vázrajza és a szabályozási tervi kivonat jelen előterjesztés 6. számú melléklete.

1. **Javaslat ingyenes használati jogviszony meghosszabbítására (Szombathelyi Szív a Szívért Egyesület – Rohonci u. 14.)**

Tájékoztatom a Tisztelt Közgyűlést, hogy a Szombathelyi Szív a Szívért Egyesület elnöke, Hajdú Endre kérelemmel fordult Önkormányzatunkhoz, amelyben a 3379/A/23 hrsz.-ú, Rohonci u. 14. szám alatt található, összesen 79,86 m2 alapterületű helyiségre vonatkozóan fennálló ingyenes használati jogviszonyuk meghosszabbítását kérte.

A Közgyűlés a fenti helyiséget a 294/2006. (IX.7.) számú Kgy. határozattal 10 évre, működésük elősegítése céljából az Egyesület ingyenes használatába adta. Ezen használati jogviszony – változatlan feltételek mellett – a 281/2016. (IX.15.) Kgy. számú határozattal további 5 évre meghosszabbításra került.

Az Egyesület 2021. szeptember 30. napjáig rendelkezik érvényes jogviszonnyal, ezért az ingyenes használati jogviszony 5 évvel történő meghosszabbítását kérik.

A Szombathelyi Szív a Szívért Egyesület 21 éve működő egészségügyi szervezet, amelynek célja egészségügyi felvilágosító tevékenység végzése és a prevenció.

A Rohonci u. 14. szám alatti helyiségben heti rendszerességgel találkoznak az egyesület tagjai. Itt tárolják a szűrőprogramjaikhoz használt eszközöket, illetve a működésük során keletkezett iratokat és az előadásaikhoz használt oktatástechnikai eszközöket, mérőműszereket.

A nemzeti vagyonról szóló 2011. évi CXCVI törvény 11. § (13) bekezdése rögzíti, hogy nemzeti vagyon ingyenesen kizárólag közfeladat ellátása, a lakosság közszolgáltatásokkal ellátása, valamint e feladatok ellátásához szükséges infrastruktúra biztosítása céljából az ahhoz szükséges mértékben hasznosítható, valamint adható vagyonkezelésbe.

A Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 4. pontja a helyben biztosítható közfeladatok közé sorolja az egészségügyi alapellátás mellett az egészséges életmód segítését célzó szolgáltatásokat is, amely tevékenység az Egyesület fő profilja.

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 11. § a) pontja alapján 3 éves időtartamot meghaladó tartós ingyenes használatot engedélyezni a Közgyűlés jogosult.

Fentiek alapján javaslom, hogy a 3379/A/23 hrsz.-ú ingatlan 79,86 m2-eshelyiségére a Tisztelt Közgyűlés a Szombathelyi Szív a Szívért Egyesület részére 2026. szeptember 30. napjáig terjedő határozott időtartamra biztosítson ingyenes használatot.

1. **Javaslat HM bérlőkijelölési jogú lakások rendelkezési jogának átvételére**

Tájékoztatom a Tisztelt Közgyűlést, hogy Szombathely Megyei Jogú Város Önkormányzata és a Magyar Honvédség Parancsnoksága között 1993. januárjában megállapodás jött létre, amelyben rögzítésre került, hogy az egyes állami tulajdonban lévő vagyontárgyak önkormányzatok tulajdonába adásáról szóló 1991. évi XXXIII. tv. 43.§ (1)-(3) bekezdése értelmében, ha az önkormányzat a tulajdonába került állami bérlakást a rendelkezési jogról (szolgálati jelleg megszüntetése, bérlőkijelölési jogról történő lemondás) történt lemondást követően elidegeníti, a vételár meghatározott hányada a rendelkezési jogról lemondó szervet illeti meg. A megállapodás értelmében a bérlőkiválasztási jogról való lemondás esetén ez a hányad a vételár 50%-ának, míg a lakás HM szolgálati jellegének megszüntetése esetén a vételár 70%-ának megfelelő összeg.

A Magyar Honvédség Helyőrségparancsnoka azzal kereste meg önkormányzatunkat, hogy az alábbi két lakásra vonatkozóan, amelyekre a Honvédelmi Minisztérium vagyoni értékű bérlőkijelölési joggal rendelkezik, lakásgazdálkodási szervük nem tart igényt. Bérlőkijelölési joguk visszterhes megszüntetését kezdeményezik.

|  |  |  |  |  |  |  |  |
| --- | --- | --- | --- | --- | --- | --- | --- |
| **Település** | **Út/utca** | **hsz.** | **em.** | **ajtó** | **alapterület** | **szobaszám** | **komfortfokozat** |
| Szombathely | Rohonci | 34. | 3 | 11 | 48 | 2 | összkomfortos |
| Szombathely | Bem J. | 19/D | 2 | 7 | 48 | 2 | komfortos |

Megküldték a rendelkezési jog átadására vonatkozó megállapodás-tervezetet, illetve a – vételárból a jogról lemondó szervet megillető vételárrész biztosítása érdekében megkötendő – zálogjogot alapító szerződés-tervezetet, amelyek végleges tartalma még egyeztetés alatt van.

A megállapodás-tervezet lényeges tartalmi elemei:

* a jogengedésre ellenérték megfizetése mellett kerül sor,
* az ellenértéket a szerződő felek az egyes állami tulajdonban lévő vagyontárgyak önkormányzati tulajdonba adásáról szóló 1991. évi XXXIII. törvény 43.§ (3) bekezdésére figyelemmel a lakások elidegenítési vételárának 50 %-ában állapítják meg, azzal, hogy az átadót megillető ellenértékből annak megfizetésekor az átvevő jogosult levonni az adott ingatlanra átadó javára alapított zálogjog bejegyzésének és törlésének átvevő által viselt díjának, költségének 50%-át,
* a lakások értékesítésének idejéről kizárólag átvevő dönt,
* teljesítésnek az ellenérték megállapodásban rögzített számlaszámra történő maradéktalan átutalása minősül,
* teljesítési határidő: az átadó által kiállított számla átvételét követő 30 napon belül,
* késedelmes teljesítés esetén az átvevő Ptk. szerinti késedelmi kamat megfizetésére köteles,
* az ellenérték biztosítékaként a lakásokra átadó részére jelzálogjog kerül bejegyzésre az ingatlan nyilvántartásba külön szerződés alapján, mely szerződés a megállapodás elválaszthatatlan részét képezi,
* a lakások átadására a megállapodás hatályba lépését követő 30 napon belül kerül sor,
* az átadás-átvétel megtörténtét követően a lakások fenntartásával, üzemeltetésével kapcsolatos költségeket az átvevő viseli,
* az átadott lakások műszaki állapotával kapcsolatban (a második francia bekezdésben foglaltakon túl) átadóval szemben semmilyen követelés nem támasztható,

A zálogjogot alapító szerződés-tervezet tartalmazza, hogy a Rohonci u. 34. 3/11. szám alatti és a Bem J. u. 19/D 2/7. szám alatti lakások 1/1 arányú tulajdoni hányadára a zálogjogosult részére – a vételárból őt megillető rész biztosítására, a lakásokra vonatkozóan Zálogkötelezett által elkészíttetett értékbecslésben meghatározott érték alapján – zálogjog alapítására kerül sor. A zálogjog ingatlan-nyilvántartási bejegyeztetését zálogkötelezett kötelességévé teszi, amely eljárás költségét a megállapodásban rögzített feltételek szerint viselik, illetve számolják el a szerződő felek.

A fent említett lakások rendelkezési jogának Önkormányzatra történő átruházásával önkormányzatunk bérlakásállománya növekedne, ezért javaslom a Tisztelt Közgyűlésnek, hogy a rendelkezési jogának az önkormányzat részére történő átadásáról szóló megállapodás, illetőleg jelzálogjogot alapító szerződés lényeges feltételeit fogadja el.

1. **Javaslat a szombathelyi 5487/31 hrsz.-ú ingatlanból kialakuló 5487/32 hrsz.-ú kivett ipartelep megnevezésű, 4110 m2 nagyságú ingatlan értékesítésére kiírt pályázat elbírálására**

Tájékoztatom a Tisztelt Közgyűlést, hogy Szombathely Megyei Jogú Város Önkormányzata 2021. augusztus 9. napján a 79/2021. (VIII.2.) Kgy. sz. határozata alapján nyilvános pályázatot írt ki a szombathelyi belterületi 5487/31 hrsz.-ú ingatlanból kialakuló 5487/32 hrsz.-ú ingatlan értékesítésére.

A pályázati felhívás az alábbi szempontrendszert tartalmazta:

1. A pályázónak **vázlattervben** kell bemutatni, hogy mit kíván megvalósítani az ingatlanon.

A dokumentáció kötelező tartalmi elemei, paraméterei:

1. **Beépítési terv**, amely tartalmazza
2. a tervezési területet,
3. a tervezett telekalakításokat,
4. a tervezéssel érintett ingatlanon tervezett épületeket, építményeket,
5. a kapcsolódó főbb közlekedési rendszert (utak, parkolók) valamint a telek közlekedési kapcsolatát a meglévő infrastruktúrához, és
6. zöldfelületet.
7. **Építészeti műszaki leírás**
8. **Tervlapok**
9. **helyszínrajz M=1:1000** /a tervezési területre vonatkozó jogszabályban előírt paraméterek teljesítését igazoló mutatószámokkal, jellemzőkkel (telek területe, beépítettség mértéke, építménymagasság, zöldfelület aránya, építmények egymástól való távolsága, elő-, hátsó-, oldalkertek mérete),
10. **alaprajzok**valamennyi eltérő szintről**M=1:200,**
11. **metszetek**legalább egy eltérő irányban**M=1:200,**
12. **homlokzatok**meghatározó külső nézetről az anyaghasználat, színezés feltüntetésével**M=1:200,**
13. **látványterv, tömegvázlat**
14. **Favédelmi terv** /amennyiben vonatkozik az ingatlanra/

**A vázlattervek formai megfelelőségét a Szombathely Megyei Jogú Város Főépítésze véleményezi.**

2. A pályázónak koncepcióban kellett bemutatnia az ingatlan hasznosításával kapcsolatos elképzeléseit, amelynek oktatási funkciót, illetve az oktatási funkcióhoz kapcsolódó sport funkciót kell szolgálnia, figyelemmel a jelenlegi bérlő oktatási tevékenységére is.

3. Az ingatlanon elhelyezkedő trafóház bontása a nyertes pályázó kötelezettsége, annak minden költségével együtt azzal, hogy a trafóház elbontására kizárólag az új trafó kiépítését követően kerülhet sor.

A pályázati felhívás szerint az ajánlatot természetes személy legalább magánokirat formai követelményeinek megfelelő módon, jogi személy pedig cégszerűen aláírt szándéknyilatkozat formában volt köteles benyújtani.

Az ajánlatnak tartalmaznia kellett:

* az ajánlattevő nevét, címét vagy székhelyét,
* az ajánlattevő személyi, illetve cégadatait,
* az ajánlattevő értesítési címét, a kapcsolattartó nevét és telefonszámát,
* azt a bankszámla számot, amelyre a pályázati biztosítékot vissza lehet utalni,

- az ajánlattevő aláírását.

Az ajánlathoz csatolni kellett:

* + igazolást, hogy az ajánlattevőnek – Szombathely Megyei Jogú Város Önkormányzata és az állami adóhatóság felé – egy évnél régebben lejárt adó vagy adók módjára behajtható köztartozása nincs, továbbá az önkormányzati tulajdonú cégek (SZOVA Nonprofit Zrt., VASIVÍZ Zrt., Szombathelyi Távhőszolgáltató Kft., Szombathelyi Parkfenntartási Kft.) felé tartozása nem áll fenn.
  + az IV/1. pont szerinti okiratok, illetve az aláírási címpéldány eredeti, vagy közjegyző által hitelesített másolati példányát,
  + a pályázati biztosíték befizetésének igazolását,
  + banki igazolást arról, hogy a vételár a pályázó bankszámláján rendelkezésre áll; hitelintézeti finanszírozás esetén banki igazolást az önerő rendelkezésre állásáról és indikatív hitelintézeti finanszírozási igazolást a vételár mértékéig, vagy egyéb, a forrás rendelkezésre állását hitelt érdemlően igazoló dokumentumot,
  + az III/1. pont szerintivázlattervet,
  + a hasznosítási koncepció leírását, amelynek oktatási funkciót, illetve az oktatási funkcióhoz kapcsolódó sport funkciót kell szolgálnia, figyelemmel a jelenlegi bérlő oktatási tevékenységére is,
  + nyilatkozatot annak vállalásáról, hogy a pályázó az ingatlant kizárólag oktatási célra használja, illetve hasznosítja,
  + nyilatkozatot arról, hogy a pályázó vállalja, hogy a Reményik Sándor Evangélikus Általános Iskola és Alapfokú Művészeti Iskola esetében a bérleti jogviszonyt változatlan feltételekkel, illetve bérleti díj ellenében biztosítja,
  + nyilatkozatot annak tudomásulvételéről és elfogadásáról, hogy a kiíró a HÉSZ soron következő módosítása során a jelenleg „településközponti vegyes területek” övezeti besorolást **„**településközpont vegyes területek, oktatási, kulturális” (Vt,o) besorolásra kívánja változtatni,
  + nyilatkozatot annak tudomásulvételéről, hogy az ingatlanon elhelyezkedő trafóház bontása a nyertes pályázó kötelezettsége, annak minden költségével együtt azzal, hogy a trafóház elbontására kizárólag az új trafó kiépítését követően, de legkésőbb az új trafóház üzembe helyezését követő 12 hónapon belül kerülhet sor,
  + nyilatkozatot arról, amennyiben vevő jogi személy gazdasági társaság, úgy a nemzeti vagyonról szóló 2011. évi CXCVI. törvény 3. § (1) bekezdése alapján átlátható szervezetnek minősül,
  + nyilatkozatot annak tudomásulvételéről, hogy a pályázat egésze nyilvános (kivéve: természetes személy ajánlattevőnél az anyja neve, lakcíme, születési ideje, helye, személyi száma, személyes okmányai másolata),
  + kitöltött adatkezelési tájékoztató és hozzájáruló nyilatkozatot, amely a pályázati felhívás 3. számú melléklete;
  + nyilatkozatot arról, hogy az ajánlattevő a pályázati felhívás feltételeit elfogadja.

Amennyiben a IV/2. pontban felsorolt dokumentumok közül bármelyik hiányzik, vagy a III/1. pont szerinti vázlatterv a Főépítész véleménye szerint nem a III/1. pontban rögzített elvárásoknak megfelelő, úgy a pályázat formai szempontból érvénytelennek minősül, hiánypótlásra lehetőség nincs.

Az ajánlatokat normál jogrendben a Közgyűlés, rendkívüli jogrendben a közgyűlési hatáskörben eljáró polgármester bírálja el legkésőbb 2021. október 31. napjáig. A pályázat nyertesét a vételár nagysága, valamint az oktatási funkcióra vonatkozó hasznosítási elképzelés együttes értékelésével bírálja el.

A pályázati felhívásra az előírt határidőben, 2021. szeptember 23-án 12.00 óráig 1 db pályázati ajánlat érkezett. Az ajánlat bontására 2021. szeptember 23-án 14 órakor került sor.

Az ajánlattevő a Reményik Sándor Evangélikus Óvoda, Általános Iskola és Alapfokú Művészeti Iskola, az ajánlott vételár 325.000.000,- Ft + ÁFA.

A pályázat feldolgozása folyamatban van, amelynek eredményéről a Gazdasági és Jogi Bizottság, valamint a Közgyűlés tájékoztatást fog kapni.

Javaslom, amennyiben a beadott pályázat formai szempontból érvényes, úgy a Közgyűlés pályázati eljárást eredményesnek, az ajánlattevő pályázatát pedig érvényesnek nyilvánítsa. Amennyiben az ajánlat formai szempontból érvénytelen, abban az esetben javaslom, hogy a Közgyűlés pályázati eljárást eredménytelennek, az ajánlattevő pályázatát pedig érvénytelennek nyilvánítsa.

A teljes benyújtott pályázat a Vagyongazdálkodási Irodán megtekinthető.

1. **Javaslat** **„Szombathely, fejlesztési csomag” megjelölésű pályázattal kapcsolatos döntés meghozatalára**

Tájékoztatom a Tisztelt Közgyűlést,hogy Szombathely Megyei Jogú Város Önkormányzata és a SZOVA Szombathelyi Vagyonhasznosító és Városgazdálkodási Nonprofit Zrt. 2021. június 25. napján a 66/2021. (VI.24) Kgy. sz. határozat alapján pályázatot hirdetett egyfordulós liciteljárás keretében több ingatlan egyben történő értékesítésére 816.414.284,- Ft + ÁFA kikiáltási áron. A kikiáltási ár alapja minden egyes ingatlannál ingatlanforgalmi szakértői értékbecslés. A pályázati felhívásban szereplő ingatlanok esetében – a szombathelyi 5487/33 hrsz.-ú ingatlan kivételével – két értékbecslés készült, és a kikiáltási ár megállapításánál minden esetben a nagyobb érték került meghatározásra.

A pályázati felhívás az alábbi szempontrendszert tartalmazta:

1. A pályázónak ingatlanonként **vázlattervben** kell bemutatni, hogy mit kíván megvalósítani az egyes ingatlanokon.

A dokumentáció kötelező tartalmi elemei, paraméterei:

1. **Beépítési terv**, amely tartalmazza
2. a tervezési területet,
3. a tervezett telakalakításokat,
4. a tervezéssel érintett ingatlanon tervezett épületeket, építményeket,
5. a kapcsolódó főbb közlekedési rendszert (utak, parkolók) valamint a telek közlekedési kapcsolatát a meglévő infrastruktúrához, és
6. zöldfelületet.
7. **Építészeti műszaki leírás**
8. **Tervlapok**
9. **helyszínrajz M=1:1000** /a tervezési területre vonatkozó jogszabályban előírt paraméterek teljesítését igazoló mutatószámokkal, jellemzőkkel (telek területe, beépítettség mértéke, építménymagasság, zöldfelület aránya, építmények egymástól való távolsága, elő-, hátsó-, oldalkertek mérete),
10. **alaprajzok**valamennyi eltérő szintről**M=1:200,**
11. **metszetek**legalább egy eltérő irányban**M=1:200,**
12. **homlokzatok**meghatározó külső nézetről az anyaghasználat, színezés feltüntetésével**M=1:200,**
13. **látványterv, tömegvázlat**
14. **Favédelmi terv** /amennyiben vonatkozik az ingatlanra/

**A vázlattervek formai megfelelőségét 3 tagból álló bizottság véleményezi**, amelynek tagjai:Szombathely Megyei Jogú Város Főépítésze, a Savaria Városfejlesztési Kft. delegáltja, valamint a SZOVA Nonprofit Zrt. Igazgatóságának delegáltja.

1. A pályázónak vállalnia kellett, hogy a pályázati felhívás I/1.1. és I/1.2. pontjaiban meghatározott ingatlanok esetén a tulajdonjog ingatlan-nyilvántartási bejegyzését követő **24 hónapon belül,** az I/1.3. pontban meghatározott ingatlan esetén **a tulajdonjog ingatlan-nyilvántartási bejegyzését követő** **12 hónapon belül a vázlattervben bemutatottak megvalósításához szükséges kivitelezési tevékenységet megkezdi**, azaz az építési munkaterületet átadja a kivitelező részére a 191/2009. (IX. 15.) Korm. rendelet 5. § (4) bekezdésében foglalt előírások szerint. Amennyiben a pályázó e tekintetben késedelembe esik, úgy a kiíró részére naponta, az egyes ingatlanok szerződés szerinti bruttó vételár 1 %-ának megfelelő összegű **késedelmi kötbér** fizetésére köteles 30 napon keresztül.

3. A pályázónak vállalnia kellett, hogy az ingatlanok állapotával kapcsolatban a kiíróval szemben semmilyen igényt nem érvényesít, különös tekintettel a pályázati felhívás I/1.3. pontjában foglalt ingatlan gombakárosodása vonatkozásában.

A pályázati felhívás szerint az ajánlatot természetes személy legalább magánokirat formai követelményeinek megfelelő módon, jogi személy pedig cégszerűen aláírt szándéknyilatkozat formában volt köteles benyújtani.

Az ajánlatnak tartalmaznia kellett:

* az ajánlattevő nevét, címét vagy székhelyét,
* az ajánlattevő személyi, illetve cégadatait,
* az ajánlattevő értesítési címét, a kapcsolattartó nevét és telefonszámát,
* azt a bankszámla számot, amelyre a pályázati biztosítékot vissza lehet utalni,

- az ajánlattevő aláírását.

Az ajánlathoz csatolni kellett:

* + igazolást, hogy az ajánlattevőnek – Szombathely Megyei Jogú Város Önkormányzata és az állami adóhatóság felé – egy évnél régebben lejárt adó vagy adók módjára behajtható köztartozása nincs, továbbá az önkormányzati tulajdonú cégek (SZOVA Nonprofit Zrt., VASIVÍZ Zrt., Szombathelyi Távhőszolgáltató Kft., Szombathelyi Parkfenntartási Kft.) felé tartozása nem áll fenn.
  + a pályázati felhívás IV/1. pontja szerinti okiratok, illetve az aláírási címpéldány eredeti, vagy közjegyző által hitelesített másolati példányát,
  + a pályázati biztosíték befizetésének igazolását,
  + banki igazolást arról, hogy a vételár a pályázó bankszámláján rendelkezésre áll; hitelintézeti finanszírozás esetén banki igazolást az önerő rendelkezésre állásáról és indikatív hitelintézeti finanszírozási igazolást a vételár mértékéig,
  + a pályázati felhívás II/1. pont szerinti **vázlattervet** ingatlanonként,
  + nyilatkozatot arról, hogy a pályázó vállalja, hogy a pályázati felhívás I/1.1. és I/1.2. pontjaiban meghatározott ingatlanok esetén a tulajdonjog ingatlan-nyilvántartási bejegyzését követő **24 hónapon belül,** az I/1.3. pontban meghatározott ingatlan esetén **a tulajdonjog ingatlan-nyilvántartási bejegyzését követő** **12 hónapon belül a kivitelezési tevékenységet megkezdi**, azaz az építési munkaterületet átadja a kivitelező részére a 191/2009. (IX. 15.) Korm. rendelet 5. § (4) bekezdésében foglalt előírások szerint,
  + nyilatkozatot annak vállalásáról, amennyiben a pályázó késedelembe esik a kivitelezési tevékenység megkezdésével, úgy a kiíró részére naponta, az érintett ingatlanok szerződés szerinti bruttó vételára 1 %-ának megfelelő összegű **késedelmi kötbér** fizetésére köteles 30 napon keresztül,
  + 1 szombathelyi székhelyű, 2018. január 1. napját megelőzően alapított, az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény előírásai szerint szabályosan működő, környezetvédelmi, épített környezetvédelmi vagy településfejlesztési tevékenységet végző **civil szervezet támogató nyilatkozatát a II/1. pont szerinti vázlattervek vonatkozásában** (a civil szervezetek adatbázisa a <https://birosag.hu/civil-szervezetek-nevjegyzeke> linken érhető el),
  + nyilatkozatot arról, amennyiben a pályázó jogi személy gazdasági társaság, úgy a nemzeti vagyonról szóló 2011. évi CXCVI. törvény 3. § (1) bekezdése alapján átlátható szervezetnek minősül,
  + nyilatkozatot arról, hogy a pályázó az ingatlanok állapotával kapcsolatban a kiíróval szemben semmilyen igényt nem érvényesít, különös tekintettel a pályázati felhívás I/1.3. pontjában foglalt ingatlan (Szily J. u. 42.) gombakárosodása vonatkozásában,
  + nyilatkozatot arról, hogy a pályázó vállalja, hogy a pályázati felhívás I/1.2. pontjában foglalt ingatlan (kialakuló 5487/33 hrsz.) esetében a Savaria Turizmus Kft.-nek 2022. március 31. napjáig, az I/1.4. pontban foglalt ingatlan (120/52 hrsz.) esetében a haszonbérlőknek 2022. június 30. napjáig a használatot változatlan feltételekkel, illetve bérleti/használati díj ellenében biztosítja,
  + nyilatkozatot annak tudomásulvételéről, hogy a pályázat egésze nyilvános (kivéve: természetes személy ajánlattevőnél az anyja neve, lakcíme, születési ideje, helye, személyi száma, személyes okmányai másolata),
  + kitöltött adatkezelési tájékoztató és hozzájáruló nyilatkozatot, amely a pályázati felhívás 4. számú melléklete;
  + nyilatkozatot arról, hogy az ajánlattevő a pályázati felhívás feltételeit elfogadja.

A pályázatok felbontását követően a vázlattervek formai megfelelőségét 3 tagú bizottság véleményezi.

Amennyiben a pályázati felhívás IV/2. pontjában felsorolt dokumentumok közül bármelyik hiányzik, vagy a II/1. pont szerinti bármely vázlatterv a 3 tagú bizottság véleménye szerint nem a II/1. pontban rögzített elvárásoknak megfelelő, úgy a pályázat formai szempontból érvénytelennek minősül, hiánypótlásra lehetőség nincsen.

A pályázatok érvényességéről a Közgyűlés**,** rendkívüli jogrendben a közgyűlési hatáskörben eljáró polgármester legkésőbb 2021. szeptember 30. napjáig dönt.

A Közgyűlés**,** rendkívüli jogrendben a közgyűlési hatáskörben eljáró polgármester döntése alapján érvényes pályázatot benyújtott ajánlattevők részvételével licitre kerül sor.

A pályázati felhívásra az előírt határidőben, 2021. augusztus 9-én 12.00 óráig 2 db pályázati ajánlat érkezett: a Vas Megyei Ingatlanfejlesztő Zrt.-től (9700 Szombathely, Mátyás király u. 18.) és a VASI INTER-OPUS Kft.-től (9700 Szombathely, Söptei út 75.).

A pályázati felhívás V./4. pontja lehetőséget biztosított a pályázóknak arra, hogy az ingatlan beépítésére vonatkozó szabályokról, a Szabályozási Terv előírásairól, a vázlatterv paramétereiről Szombathely Megyei Jogú Város Polgármesteri Hivatala Főépítészi Irodájától, az ingatlan értékesítésével kapcsolatban pedig a Vagyongazdálkodási Irodától információt és felvilágosítást kérjenek. A vázlattervet készítő építész tervezők mindkét pályázó részéről több ingatlan esetében előzetes szakmai konzultációt folytattak le a városi főépítésszel. A Vagyongazdálkodási Iroda pedig a VASI INTER-OPUS Kft. kérésére külön is rendelkezésre bocsátotta a pályázati felhívás 4. sz. mellékletét.

A pályázók részvételével az ajánlatok bontására, 2021. augusztus 19-én 9 órakor került sor, ahol rögzítésre kerültek az ajánlathoz csatolt mellékletek, tartalmi vizsgálat nélkül.

A pályázati anyagok vizsgálata alapján megállapítást nyert, hogy a VASI INTER-OPUS Kft. pályázati anyaga „Szándéknyilatkozat/Ajánlat” dokumentum helyett másfél oldalas „Bemutatkozás” elnevezésű dokumentumot tartalmaz, továbbá az ajánlattevő a kötelezően előírt, a pályázathoz csatolandó 4. sz. mellékletnek kizárólag a 3. oldalát mellékelte, illetve a csatolandó nyilatkozat egy szöveges részletét az eredetitől eltérő (módosított) tartalommal a pályázati anyagban szerepeltette.

A bontási jegyzőkönyv az előterjesztés 7. sz. melléklete.

A VASI INTER-OPUS Kft. bontási jegyzőkönyvvel kapcsolatos észrevételeit tartalmazó levél az előterjesztés 8. sz. melléklete.

A vázlattervek formai megfelelőségét véleményező bizottság 2021. szeptember 8-án tartotta ülését, és az alábbi megállapításokat tette.

**A Bizottság véleménye a Vasi Ingatlanfejlesztő Zrt. által benyújtott vázlattervekről:**

A Bizottság egyhangú véleménye szerint a Vasi Ingatlanfejlesztő Zrt. pályázati felhívásban szereplő valamennyi ingatlan vonatkozásában benyújtott vázlatterveinek mindegyike a pályázati felhívás II/1. pontjában rögzített elvárásoknak megfelelő.

**A Bizottság véleménye a VASI INTER-OPUS Kft. által benyújtott vázlattervekről:**

1. A 2689/4 hrsz.-ú ingatlan esetében hiányzik a favédelmi terv, ami a bizottság szerint a nevezett ingatlanra vonatkozóan releváns.
2. Az 5487/33 hrsz.-ú ingatlan esetében nem került csatolásra az előírt M=1:1000 léptékű helyszínrajz, helyette M=1:500 léptékben került csatolásra. Továbbá hiányzik a favédelmi terv, ami a bizottság szerint a nevezett ingatlanra vonatkozóan releváns.
3. A 6128 hrsz.-ú ingatlan esetében nem került csatolásra az előírt M=1:1000 léptékű helyszínrajz, helyette M=1:500 léptékben került csatolásra.
4. A 120/52 hrsz.-ú ingatlan esetében a beépítési terv és a műszaki leírás egymásnak ellentmondó beépítést tartalmaz. A műszaki leírás szerint a 120/57 hrsz. alatti zöldterület- közpark beépülne. A beépítési helyszínrajzon 9, a mellette szereplő leírás szerint 10 építési telek kerül kialakításra. A változási vázrajz, a beépítési helyszínrajz és a műszaki leírás egymásnak ellentmondó adatokat tartalmaz. A beépítési mutatók helytelenül vannak feltüntetve. Az épületek nem felelnek meg az oldalhatáros beépítés szabályainak (1.5 m nagyságú oldalkert esetében nem lehet 0,4 m2 nyíló felületnél nagyobb nyílászáró az oldalhatárra néző homlokzaton). Továbbá hiányzik a favédelmi terv, ami a bizottság szerint a nevezett ingatlanra vonatkozóan releváns.
5. A 120/55 hrsz.-ú ingatlan esetében a műszaki leírás szerint 2 db kétlakásos, a rajzok szerint 2 db egylakásos lakóépület épülne, a feltüntetett beépítettség (34,36%) meghaladja az övezetre maximálisan megállapított 30%-ot. Továbbá hiányzik a favédelmi terv, ami a bizottság szerint a nevezett ingatlanra vonatkozóan releváns.
6. A 4639/1 hrsz.-ú ingatlan esetében hiányzik a B épület B-B metszete, mellyel nem teljesül az előírt legalább egy eltérő irányú metszet kritériuma.
7. A 4425/17-21 hrsz.-ú ingatlanok esetében hiányzik a favédelmi terv, ami a bizottság szerint a nevezett ingatlanokra vonatkozóan releváns.

A pályázat tárgyát képező valamennyi ingatlan közül 7 (a-g pontok) esetében állapított meg a Bizottság hiányosságokat vagy nem megfelelőséget a dokumentáció kötelező tartalmi elemei, paraméterei vonatkozásában. A Bizottság egyhangú véleménye szerint a pályázat tárgyát képező valamennyi ingatlan közül 7 (a-g pontok) tekintetében a benyújtott vázlattervek nem a pályázati felhívás II/1. pontjában rögzített elvárásoknak megfelelőek.

A bizottság üléséről készült jegyzőkönyv az előterjesztés 9. számú melléklete.

A pályázati felhívás rögzíti, amennyiben a II/1. pont szerinti bármely vázlatterv a 3 tagú bizottság véleménye szerint nem a II/1. pontban rögzített elvárásoknak megfelelő, úgy a pályázat formai szempontból érvénytelennek minősül, hiánypótlásra lehetőség nincsen.

A benyújtott pályázatok a Vagyongazdálkodási Irodán megtekinthetők.

A fentiek alapján megállapítható, hogy a Vas Megyei Ingatlanfejlesztő Zrt. ajánlattevő pályázati dokumentációja teljeskörű, azaz formai szempontból érvényes, a VASI INTER-OPUS Kft. ajánlattevő pályázati ajánlata a pályázati felhívás IV/2. pontja alapján hiányos, illetve a benyújtott vázlattervek nem pályázati felhívás II/1. pontjában rögzített elvárásoknak megfelelőek, így a pályázat formai szempontból érvénytelennek minősül.

A fentiek alapján javaslom, hogy a Közgyűlés VASI INTER-OPUS Kft. pályázó ajánlatát érvénytelennek, a Vas Megyei Ingatlanfejlesztő Zrt. pályázó ajánlatát érvényesnek nyilvánítsa, továbbá kérjen fel arra, hogy licittárgyalást követően a nyertes pályázóval egyeztetett adásvételi szerződést terjesszem a Közgyűlés soron következő ülése elé jóváhagyásra.

Ezzel az értékesítéssel a volt barnamezős EPCOS terület hasznosításának folyamata lezárul, ezért javaslom, hogy a Közgyűlés kapjon komplex beszámolót a hasznosítás folyamatáról, előzményeiről, illetve gazdasági hatásairól.

1. **Javaslat elővásárlási joggal kapcsolatos (6163/1/A/8 hrsz.) döntés meghozatalára**

Tájékoztatom a Tisztelt Közgyűlést, hogy a szombathelyi 6163/1 hrsz.-ú, természetben a Fő tér 15. szám alatt található műemlék – társasházi – ingatlanra vonatkozóan Szombathely Megyei Jogú Város Önkormányzatát a kulturális örökség védelméről szóló 2001. évi LXIV. törvény 86. § (4) bekezdése alapján a Magyar Államot követően elővásárlási jog illeti meg.

A társasházban található 6163/1/A/8 hrsz.-ú, Fő tér 15. 1. em. 2a. számú, lakás megnevezésű ingatlan elidegenítése során az adásvételi szerződés megkötésénél közreműködő ügyvéd nyilatkozattételre szólította fel Önkormányzatunkat az elővásárlási jog gyakorlásának kérdésében.

Az adásvételi szerződés értelmében az ingatlan 1/1 arányú tulajdoni hányadának vételára 40.000.000,- Ft, azaz negyvenmillió forint, amelyet a vevő 2022. március 10. napjáig köteles megfizetni.

A 83/2009. (II. 26.) Kgy. számú határozat alapján az elővásárlási jog gyakorlása tárgyában – a Városfejlesztési-, Üzemeltetési és Környezetvédelmi Bizottság véleményezését követően – a döntést a Szombathely Megyei Jogú Város Önkormányzata vagyonáról szóló 40/2014. (XII 23.) önkormányzati rendelet 8. § (1) bekezdése szerint – a vételi ajánlatban meghatározott vételár (ügyleti érték) figyelembevételével – a tulajdonosi jogok gyakorlására jogosult személy vagy szerv hozza meg. A jelen esetben – a 40.000.000,- Ft vételárra tekintettel – a rendelet 8. § (1) bekezdés c) pontja alapján a Közgyűlés gyakorolja a tulajdonosi jogokat.

A korábbi Városfejlesztési-, Üzemeltetési és Környezetvédelmi Bizottság hatáskörét a Gazdasági és Jogi Bizottság vette át.

Mindezek alapján a Közgyűlés jogosult meghozni a döntést abban a kérdésben, hogy az Önkormányzat az elővásárlási jogával kíván-e élni.

Tájékoztatom a Tisztelt Közgyűlést arról is, hogy a szóban forgó, elővásárlási joggal érintett ingatlan megvásárlására Önkormányzatunk a költségvetésében nem biztosított önálló soron fedezetet. Ezért jelenleg nem adottak a feltételei annak, hogy az Önkormányzat elővásárlási jogával élve ingatlant vásároljon.

1. **Javaslat a SZOVA Nonprofit Zrt. tulajdonában lévő Sárdi-ér utcai 12606/7 és 12606/4 hrsz.-ú ingatlanok adásvételi szerződésének jóváhagyására**

A Tisztelt Közgyűlés a 241/2019. (IV.30.) Kgy. sz. határozatában felhatalmazta a SZOVA Nonprofit Zrt. vezérigazgatóját a Sárdi-ér utcai közművesített ipari parki telkek értékesítésére azzal a kikötéssel, hogy az eladási ár nem lehet alacsonyabb az igazságügyi értékbecslő által telkenként megállapított telekértéknél és az adásvételi szerződéseket aláírás előtt a Közgyűlés elé kell terjeszteni. Előzőeket megerősítve az 51/2021. (III.25.) PM. számú határozat 7. pontjában felhatalmaztam a SZOVA Nonprofit Zrt. vezérigazgatóját, hogy a társaság tulajdonában lévő Sárdi-ér utcai ipari parki telkeket versenyeztetési eljárás mellőzésével, fontos közérdekre, gazdasági, városfejlesztési érdekre tekintettel közvetlenül értékesítse, azzal a kikötéssel, hogy a végleges adásvételi szerződés hatályba lépésének feltétele Szombathely Megyei Jogú Város Közgyűlésének jóváhagyó határozata. További kikötés, hogy a telkek fajlagos eladási ára nem lehet alacsonyabb az aktualizált szakértői értékbecslés szerinti árnál.

A SZOVA Nonprofit Zrt. az előterjesztés 10. sz. mellékletét képező előterjesztésben összefoglalja a Sárdi-ér utcai ipari parki telkek értékesítésével kapcsolatosan folytatott egyeztetéseket, amelynek eredményeként három adásvételi szerződéshez kéri a tisztelt Közgyűlés hozzájárulását.

1. **A 12606/11 helyrajzi számú ingatlan adásvételi szerződése (11. sz. melléklet)**

A jelenleg 12606/4 helyrajzi számon nyilvántartott, 9.581 m2 területű Sárdi-ér utcai telket három szombathelyi vállalkozás kívánja megvásárolni. Ezek:

* Vasi Korall Kft. (3.233 m2);
* Vasi Chef Kft. (3.166 m2);
* Yeloprint Kft. (3.182 m2).

Az értékesítéshez ebben az esetben először telekalakításra van szükség. A telekalakítást követően létrejövő 12606/12 helyrajzi számú telket a Vasi Korall Kft önállóan, a 12606/11 helyrajzi számú telket pedig A Vasi Chef Kft. és a Yeloprint Kft. közösen vásárolja meg. A Vasi Chef Kft. tulajdoni hányada 4987/10000-ed, a Yeloprint Kft. tulajdoni hányada 5013/10000-ed lesz.

A telekalakítási eljárás megindításához és a kialakításra kerülő telkek értékesítéséhez az OTP Bank a hozzájárulását megadta. Az új helyrajzi számok földhivatali bejegyzését követően kerülhet sor a vételár kiegyenlítésére, valamennyi vevő részéről. Ezt követi az új telkek tehermentesítése az OTP Bank részéről, és csak ezek után lehet bejegyezni az új tulajdonosok tulajdonjogát.

A Vasi Korall Kft. a 12606/12 helyrajzi számú telekre vonatkozó adásvételi szerződést 2021. augusztus 25-én aláírta, az adásvételi szerződést Szombathely Megyei Jogú Város Közgyűlése 86/2021. (VIII.31.) Kgy. sz. határozatával jóváhagyta.

A Vasi Chef Kft. és a Yeloprint Kft. adásvételi szerződésének aláírására 2021. szeptember 2-án került sor. Az eladási ár a Vasi Chef Kft. esetében 37.897.020 Ft + ÁFA, a Yeloprint Kft. esetében 32.901.880 Ft + ÁFA. Ezek az összegek megfelelnek a 2021. április 28-án készült szakértői értékbecslésben megállapított áraknak. A vevők a szerződés aláírását követően a vételár 10 %-ának megfelelő foglalót átutalták a társaság bankszámlájára.

1. **A 12606/13 helyrajzi számú ingatlan adásvételi szerződése (12. sz. melléklet)**

A 6.121 m2 területű 12606/10 helyrajzi számú ingatlan egy részére két vevő jelentkezett. Ezért a telek megosztásra kerül és a létrejövő 12606/13 helyrajzi számú, 3.035 m2 nagyságú telket 50 %-50 % arányban az alábbi két szombathelyi székhelyű cég vásárolja meg:

* Emplastrum Kft.
* MetWork Gépipari Kft.

Az értékesítési feltételek hasonlóak a 12606/4 telekből kialakításra kerülő 12606/11 ingatlan vonatkozásában részletesen bemutatott feltételekhez. Az OTP Bank előzetes hozzájárulását az értékesítéshez és a telekalakításhoz megadta. Az értékesítési ár a 2021. április 28-án készült értékbecslésnek megfelelően 11.670,-Ft/m2 + ÁFA négyzetméterenként, vagyis összesen 35.418.450 Ft + ÁFA, amely a legmagasabb négyzetméter ár a teljes terület vonatkozásában. Mivel a szerződéskötési folyamat később kezdődött, itt még csak az adásvételi szerződés véglegesnek tekinthető tervezetét nyújtotta be a társaság jóváhagyásra, azonban várható, hogy a szerződés aláírására szeptember hónapban sor kerül.

1. **A 12606/8 helyrajzi számú ingatlan adásvételi szerződése (13. sz. melléklet)**

A 12606/8 helyrajzi számú, 9.659 m2 területű ingatlant a budapesti székhelyű BAPUDA Kft. szeretné megvásárolni. Az ingatlan közművekkel rendelkezik és telekalakításra sincs szükség.

A telek eladási ára 10.330 Ft/m2 + ÁFA, összesen 99.777.470 Ft + ÁFA, amely megfelel a 2021. február 5-én kelt értékbecslésben megállapított forgalmi értéknek.

Az értékesítéshez az OTP Bank az előzetes hozzájárulását megadta, ezt követően az ingatlan adásvételi szerződés 2021. szeptember 22-én aláírásra került.

Az igazságügyi szakértői értékbecslések az előterjesztés 14. sz. mellékletét képezik.

Kérem Tisztelt Közgyűlést, hogy az előterjesztésben foglaltakat megtárgyalni, és a határozati javaslatokat elfogadni szíveskedjék.

**Szombathely, 2021. szeptember 23.**

**/: Dr. Nemény András :/**

**I.**

**Határozati javaslat**

**……/2021. (IX.30.) Kgy. sz. határozat**

1. A Közgyűlés a 2021. évi vagyonkoncepció keretében értékesítendő ingatlanok közé beemeli a szombathelyi 2008/11 hrsz.-ú, 4000 m2 alapterületű, Söptei úti kivett telephely megnevezésű ingatlant.
2. A Közgyűlés a 2008/11 hrsz.-ú földrészlet értékesítésére vonatkozó pályázati felhívást – az előterjesztés 2. mellékletével megegyező tartalommal, értékbecsléssel alátámasztott 35.094.000,- Ft + ÁFA vételárral – elfogadja.
3. A Közgyűlés felhatalmazza a polgármestert, hogy az előterjesztés mellékletében foglalt pályázati felhívás alapján az ingatlan értékesítésére vonatkozóan a pályázatot írja ki.
4. A Közgyűlés felkéri a polgármestert, amennyiben a pályázati eljárás eredménytelenül zárul, úgy gondoskodjon az előterjesztés mellékletével egyező tartalommal a pályázat további kiírásáról.
5. A Közgyűlés felkéri a polgármestert, amennyiben a forgalmi érték változik, az új pályázatot ismét terjessze a Közgyűlés elé.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője)

**Határidő:** 1-2. pont azonnal

1. pont: 2021. október

4-5. pont: folyamatos

**II.**

**Határozati javaslat**

**……/2021. (IX.30.) Kgy. sz. határozat**

1. A Közgyűlés egyetért azzal, hogy a szombathelyi 01226/1 hrsz.-ú és 01226/16 hrsz.-ú kivett közút megnevezésű ingatlanok a közúti közlekedésről szóló 1988. évi I. törvény 33. § (1) bekezdés bb) pontja értelmében térítésmentesen Szombathely Megyei Jogú Város Önkormányzata tulajdonába kerüljenek.
2. Az Önkormányzat vállalja, hogy az 1. pontban feltüntetett ingatlanok tulajdonjogát az ingatlanra vonatkozó terhekkel együtt veszi át.
3. A Közgyűlés felhatalmazza a polgármestert, hogy az ingatlanok tulajdonjogának átadás-átvételéhez szükséges megállapodásokat aláírja.
4. A Közgyűlés úgy nyilatkozik, hogy a megállapodások megkötésével, az ingatlanok átadás/átvételével kapcsolatban felmerülő mindennemű költséget Szombathely Megyei Jogú Város Önkormányzata viseli.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea a Jogi és Képviselői Osztály vezetője)

**Határidő:** folyamatos

**III.**

**Határozati javaslat**

**……/2021. (IX.30.) Kgy. sz. határozat**

1. A Közgyűlés egyetért azzal, hogy a szombathelyi 10599 hrsz.-ú, kivett közút megnevezésű ingatlan országos közútterületként kezelt része a közúti közlekedésről szóló 1988. évi I. törvény 32. § (6) bekezdése értelmében térítésmentesen a Magyar Állam tulajdonába kerüljön.
2. A Közgyűlés felkéri a polgármestert, hogy gondoskodjon az Önkormányzat kezelésébe kerülő járdaterületek telekalakítással történő leválasztásáról.
3. A Közgyűlés felhatalmazza a polgármestert, hogy az országos közúti területként kialakított ingatlan tulajdonjogának átadás-átvételéhez, valamint a járdaterületek önkormányzati kezelésbe vételéhez szükséges megállapodásokat aláírja.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea a Jogi és Képviselői Osztály vezetője)

**Határidő:** folyamatos

**IV.**

**Határozati javaslat**

**……/2021. (IX.30.) Kgy. sz. határozat**

1. A Közgyűlés egyetért azzal, hogy a szombathelyi 10811/12 hrsz.-ú „kert” művelési ágú ingatlanból telekosztással kialakuló – ténylegesen a 86-os számú főút részét képező - 10811/47 hrsz.-ú kivett „országos közút” megnevezésű ingatlan a közúti közlekedésről szóló 1988. évi I. törvény 32. § (3a) bekezdése értelmében térítésmentesen a Magyar Állam tulajdonába kerüljön.
2. A Közgyűlés felkéri a polgármestert, hogy gondoskodjon a 10811/12 hrsz.-ú ingatlannak az előterjesztés 4. számú mellékletét képező változási vázrajznak megfelelő telekalakításával, és a telekosztás ingatlan-nyilvántartási átvezetésével az országos közútterület kialakításáról.
3. A Közgyűlés felhatalmazza a polgármestert, hogy az országos közúti területként kialakított ingatlan tulajdonjogának átadás-átvételéhez szükséges megállapodásokat aláírja.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea a Jogi és Képviselői Osztály vezetője)

**Határidő:** folyamatos

**V.**

**Határozati javaslat**

**……/2021. (IX.30.) Kgy. sz. határozat**

Szombathely Megyei Jogú Város Közgyűlése a szombathelyi 7276/1 hrsz.-ú, 4265 m² alapterületű, kivett beépítetlen terület megnevezésű ingatlan ingyenes önkormányzati tulajdonba kerülése érdekében az állami vagyonról szóló 2007. évi CVI. törvény (továbbiakban: Vtv) 36. § (2) bekezdés c) pontja alapján az alábbi határozatot hozza:

1. Az állam tulajdonosi jogait gyakorló MNV Zrt.-nél az ingyenes önkormányzati tulajdonba adást kezdeményezi az állami vagyonról szóló 2007. évi CVI. törvény 36. § (2) bekezdés c) pontjában foglaltak alapján az alábbi ingatlan tekintetében:

megnevezése: kivett beépítetlen terület

helye: Szombathely, 7276/1 hrsz.

tulajdonos: Magyar Állam

vagyonkezelő: Magyar Közút Nonprofit Zrt.

tulajdonosi joggyakorló: Magyar Nemzeti Vagyonkezelő Zrt.

felhasználási cél: parkoló építése, közlekedésfejlesztés

segítendő feladat: településfejlesztés, településrendezés

jogszabályi rendelkezés: 2011. évi CLXXXIX. tv. 13. § (1) bekezdés 1. pont

1. A kérelemnek helyt adó döntés esetén az önkormányzat vállalja a tulajdonba adás érdekében a Magyar Nemzeti Vagyonkezelő Zrt. előtt folyó eljárásban felmerülő költségek megtérítését. Az önkormányzat vállalja, hogy az 1. pontban feltüntetett ingatlan tulajdonjogát az ingatlanra vonatkozó esetleges terhekkel együtt veszi át.
2. A Közgyűlés felhatalmazza a polgármestert, hogy az 1. pontban feltüntetett ingatlan ingyenes önkormányzati tulajdonba kerülése iránti igénybejelentést megtegye, egyéb jognyilatkozatokat és a költségek viseléséről szóló nyilatkozatot aláírja.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője)

**Határidő:** folyamatos

**VI.**

**Határozati javaslat**

**……/2021. (IX.30.) Kgy. sz. határozat**

A Közgyűlés Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 2. § (7)-(8) bekezdése alapján Szombathely Megyei Jogú Város Önkormányzata tulajdonát képező **szombathelyi 4686 hrsz.-ú, kivett közpark** megnevezésű ingatlannak az előterjesztés 6. számú mellékletét képező **változási vázrajz szerinti**, a szombathelyi 4687/3 hrsz.-ú, kivett beépítetlen terület megnevezésű ingatlanhoz csatolandó, 183 m² nagyságú **részét a törzsvagyoni körből kivonja és üzleti vagyonba átsorolja.**

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**VII.**

**Határozati javaslat**

**... /2021. (IX.30.) Kgy. sz. határozat**

Szombathely Megyei Jogú Város Közgyűlése a nemzeti vagyonról szóló 2011. évi CXCVI törvény 11. § (13) bekezdése, Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 4. pontja, valamint a helyiségbérlet szabályairól szóló 17/2006. (V. 25.) önkormányzati rendelet 2. § (3) bekezdése alapján a Szombathelyi Szív a Szívért Egyesület Szombathely, 3379/A/23hrsz.-ú, **Rohonci u. 14.** szám alatti, összesen 79,86 m2 alapterületű helyiségrészre vonatkozóan fennálló ingyenes használati jogviszonyát – működésének elősegítése céljából – 2026. szeptember 30. napjáig, változatlan feltételekkel meghosszabbítja.

A Közgyűlés felhatalmazza a polgármestert, hogy a Szombathelyi Szív a Szívért Egyesülettel az ingyenes használatra vonatkozó megállapodás módosítását aláírja.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea a Jogi és Képviselői Osztály vezetője)

**Határidő**: 2021. szeptember 30.

**VIII.**

**Határozati javaslat**

**……/2021. (IX.30.) Kgy. számú határozat**

Szombathely Megyei Jogú Város Közgyűlése a **Rohonci u. 34. 3/11.** szám alatti, valamint a Szombathely, **Bem J. u. 19/D 2/7.** szám alatti önkormányzati tulajdonú, Honvédelmi Minisztérium bérlőkijelölési jogával terhelt lakások tekintetében elfogadja a lakásokat illető rendelkezési jog önkormányzat részére történő átadását, valamint hozzájárul ahhoz, hogy az ingatlanokra, a Zálogkötelezett által elkészíttetett értékbecslésben meghatározott érték alapján – a Honvédelmi Minisztérium javára zálogjog kerüljön bejegyzésre.

A Közgyűlés felhatalmazza a Polgármestert, hogy a Honvédelmi Minisztériummal kötendő, a bérlőkijelölési jogról történő lemondást tartalmazó, illetve az önálló zálogjogot alapító szerződést aláírja.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea a Jogi és Képviselői Osztály vezetője)

**Határidő:** folyamatos

**IX.**

**Határozati javaslat**

**……/2021.(IX.30.) Kgy. számú határozat**

**„A”**

A Közgyűlés Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet Versenyeztetési Szabályzat 39.) pontja alapján a szombathelyi 5487/31 hrsz.-ú ingatlanból kialakuló 5487/32 hrsz.-ú kivett ipartelep megnevezésű ingatlan értékesítésére 2021. augusztus 9. napján kiírt pályázati felhívás tekintetében a Reményik Sándor Evangélikus Óvoda, Általános Iskola és Alapfokú Művészeti Iskola ajánlattevő pályázatát érvényesnek, a pályázati eljárást pedig eredményesnek nyilvánítja. A nyertes ajánlattevő által ajánlott vételár 325.000.000,- Ft + ÁFA.

A Közgyűlés felhatalmazza a polgármestert, hogy a nyertes ajánlattevővel az adásvételi szerződést megkösse.

**„B”**

A Közgyűlés Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet Versenyeztetési Szabályzat 39.) pontja alapján a szombathelyi 5487/31 hrsz.-ú ingatlanból kialakuló 5487/32 hrsz.-ú kivett ipartelep megnevezésű ingatlan értékesítésére 2021. augusztus 9. napján kiírt pályázati felhívás tekintetében a Reményik Sándor Evangélikus Óvoda, Általános Iskola és Alapfokú Művészeti Iskola ajánlattevő pályázatát érvénytelennek, a pályázati eljárást pedig eredménytelennek nyilvánítja.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**X.**

**Határozati javaslat**

**……/2021.(IX.30.) Kgy. számú határozat**

1. A Közgyűlés Szombathely Megyei Jogú Város Önkormányzata és a SZOVA Vagyonhasznosító és Városgazdálkodási Zrt. által „Szombathely, fejlesztési csomag” megjelöléssel több ingatlan egyben történő értékesítésére 2021. június 25. napján kiírt pályázati eljárásban Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet Versenyeztetési Szabályzata alapján az előterjesztésben részletezett indokok szerint a Vas Megyei Ingatlanfejlesztő Zrt. ajánlatát formai szempontból érvényesnek, a VASI INTER-OPUS Kft. ajánlattevő pályázatát formai szempontból érvénytelennek nyilvánítja.
2. A Közgyűlés felkéri a polgármestert, hogy a licittárgyalást követően a nyertes pályázóval egyeztetett adásvételi szerződést terjessze a Közgyűlés soron következő ülése elé jóváhagyásra.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője)

**Határidő:** azonnal, illetve a 2. pont vonatkozásában: a 2021. októberi Közgyűlés

**XI.**

**Határozati javaslat**

**……/2021.(IX.30.) Kgy. számú határozat**

A Közgyűlés felkéri a polgármestert, hogy a Közgyűlés következő ülésére készítsen komplex beszámolót a volt EPCOS terület hasznosításának folyamatáról, előzményeiről, illetve gazdasági hatásairól.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője)

**Határidő:** a 2021. októberi Közgyűlés

**XII.**

**Határozati javaslat**

**……/2021. (IX.30.) Kgy. sz. határozat**

Szombathely Megyei Jogú Város Közgyűlése Szombathely Megyei Jogú Város Önkormányzata vagyonáról szóló 40/2014. (XII 23.) önkormányzati rendelet 8. § (1) bekezdés c) pontja alapján úgy döntött, hogy **Szombathely Megyei Jogú Város Önkormányzata** a **szombathelyi 6163/1/A/8. hrsz.-ú „lakás”** megnevezésű, természetben a **Szombathely, Fő tér 15. 1. em. 2a. szám alatt található társasházi önálló ingatlan** 1/1 eszmei arányú tulajdoni illetősége vonatkozásában az adásvételi szerződésben foglalt feltételekkel – a kulturális örökség védelméről szóló 2001. évi LXIV. tv. 86. § (4) bekezdése alapján biztosított, „1998. január 1-je előtt hatályos jogszabályok alapján műemlék ingatlanon a Magyar Államot követően az ingatlan fekvése szerinti települési önkormányzatot megillető” – **elővásárlási jogával nem él.**

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**XIII.**

**Határozati javaslat**

**........../2021. (IX.30.) Kgy. sz. határozat**

1. Szombathely Megyei Jogú Város Közgyűlése a SZOVA Nonprofit Zrt. tulajdonát képező 12606/4 helyrajzi számú telekből a telekalakítást követően létrejövő 12606/11 helyrajzi számú ingatlanra vonatkozóan a SZOVA Nonprofit Zrt. mint eladó, valamint a Vasi Chef Kft és a Yeloprint Kft. mint vevők között 2021. szeptember 2-án létrejött ingatlan adásvételi szerződést az előterjesztés 11. számú melléklete szerinti tartalommal jóváhagyja.
2. Szombathely Megyei Jogú Város Közgyűlése a SZOVA Nonprofit Zrt. tulajdonát képező 12606/10 helyrajzi számú telekből a telekalakítást követően létrejövő 12606/13 helyrajzi számú ingatlanra vonatkozóan a SZOVA Nonprofit Zrt. mint eladó, valamint az Emplastrum Kft. és a MetWork Gépipari Kft. mint vevők közötti ingatlan adásvételi szerződés tervezetét az előterjesztés 12. számú mellékletét képező tartalommal jóváhagyja.
3. Szombathely Megyei Jogú Város Közgyűlése a SZOVA Nonprofit Zrt. mint eladó és a BAPUDA Kft. mint vevő között 2021. szeptember 22-én létrejött, a 12606/8 helyrajzi számú ingatlanra vonatkozó ingatlan adásvételi szerződést az előterjesztés 13. számú melléklete szerinti tartalommal jóváhagyja.

**Felelős:** Dr. Nemény András polgármester

Dr. Horváth Attila alpolgármester

Horváth Soma alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

Dr. Németh Gábor, a SZOVA Nonprofit Zrt. vezérigazgatója)

**Határidő:** azonnal